เริ่มออกลาย
*ประเด็นของการลงทุนวันนี้ไม่มีอะไรที่ทำให้สดใสซาบซ่าน และไม่มีอะไรต้องวิตกอย่างหนักเช่นกัน แต่มีเรื่องที่ต้องทำความเข้าใจมากพอสมควรว่าดัชนีจะผันผวนหนักขึ้นเรื่อยๆ เพราะกองทุนตัวแสบเริ่มเทขายหุ้นออกมาให้เห็นเป็นเรื่อยๆ จึงต้องกำหนด Safety Zone ของผู้เล่นแต่ละรายให้ชัดเจนตั้งแต่เนิ่นๆ ซึ่งเป็นผลมาจากเงินทุนที่ไหลเข้าตลาดหุ้นเริ่มชะลอตัวอย่างชัดเจนนะซี
11 ม.ค. 2561

เจาะกระดาน : โมนิก้าและทีมงาน
*ประเด็นของการลงทุนวันนี้ไม่มีอะไรที่ทำให้สดใสซาบซ่าน และไม่มีอะไรต้องวิตกอย่างหนักเช่นกัน แต่มีเรื่องที่ต้องทำความเข้าใจมากพอสมควรว่าดัชนีจะผันผวนหนักขึ้นเรื่อยๆ เพราะกองทุนตัวแสบเริ่มเทขายหุ้นออกมาให้เห็นเป็นเรื่อยๆ จึงต้องกำหนด Safety Zone ของผู้เล่นแต่ละรายให้ชัดเจนตั้งแต่เนิ่นๆ ซึ่งเป็นผลมาจากเงินทุนที่ไหลเข้าตลาดหุ้นเริ่มชะลอตัวอย่างชัดเจนนะซี
*เมื่อเป็นเช่นนี้ก็อย่าแปลกใจที่ดัชนีมีอาการลิงโลด พร้อมกับวิ่งทะลุแนวต้าน 1,800 จุดทุกวัน แต่สุดท้ายอ่อนตัวลงมาปิดต่ำกว่าระดับดังกล่าวทุกวัน “โมนิก้า” ถือเป็นสัญญาณดีสำหรับการทะยานขึ้นรอบใหม่ เพราะทำให้ฐานใหม่ยกตัวสูงขึ้น พร้อมกับชี้ชัดลงไปว่า มีแรงช้อนซื้อหุ้นเข้ามาเยอะจริงๆ เดี๊ยนถึงอยากให้แฟนคลับเริ่มมองการย่อตัวเที่ยวนี้จะลงไปที่แนวรับไหนเจ้าค่ะ
*เนื่องจาก “โมนิก้า” เหลือบตามองไปเห็นข่าวบน www.kaohoon.com รายงานว่า บลจ.บัวหลวง เฉือนหุ้นทิ้ง 3 ตัวรวด มันทำให้ต่อมความคิดของเดี๊ยนพุ่งเป้าไปยังเรื่องกองทุนขายหุ้นทิ้งในทันที พร้อมกับเกิดจินตนาการกว้างไกลไปถึงขั้นที่ว่า รายการเผาจริงจะเกิดขึ้นในไม่ช้าอย่างแน่นอน และเมื่อดูจากไทม์ไลน์จะเห็นความน่ากังวลใจเล็กๆ กำลังเกิดขึ้น แถมฝรั่งสาดหุ้นทิ้งออกมาอีก 4.35 พันล้านบาท..บอกได้แค่ว่ามันชักจะวุ่นแล้วนะคะ
*ขนาดดัชนีถูกปูฐานมาเป็นอย่างดี พร้อมกับกระชากขึ้นไปถึง 1,807.09 จุด สุดท้ายก็อ่อนตัวลงมายืนอยู่ที่ 1,794.92               จุด ลบไป 0.29 จุด ด้วยมูลค่าการซื้อขาย 8.96 หมื่นล้านบาท “โมนิก้า” มองเป็นเรื่องของ money game มากกว่าประเด็นอื่นๆ เพราะในมุมของนักเล่นพื้นฐาน และนักเล่นเทคนิค มันเป็นจุดที่ตลาดหุ้นต้องย่ำฐานก่อนขึ้นจริงๆ จึงอย่ามองอะไรที่มันซับซ้อนไปกว่านี้อีกเลยจ้า!
*ตัวแรกที่อยากเม้าท์ถึงมากสุด “โมนิก้า” ขอพุ่งเป้าไปยังปูนใหญ่ SCC ทะยานขึ้นทะลุแนวต้านสำคัญ 500 บาทขึ้นไปแล้วเป็นรอบที่ 3 แต่ในระหว่างทางกลับออกอาการเป๋ให้เห็นเป็นระยะ ก่อนจะปิดที่ 504 บาท บวกไป 8 บาท ด้วยมูลค่า 3.91 พันล้านบาท เดี๊ยนถึงมองเป็นเรื่องเดิมๆ ที่ม้าแก่ชำนาญทางเข้าใจได้เป็นอย่างดี และกำลังมองการขึ้นเที่ยวนี้จะไปถึงยอดเก่าที่บริเวณ 514 บาทได้รึเปล่า!
*เช่นเดียวกับในรายของพี่เบิ้ม PTT ยังคงพยายามเทคตัวขึ้นไปทำสถิติใหม่ตลอดเวลา ก่อนจะลงปิดเทรดไปที่ราคา 470 บาท บวกไป 4 บาท ด้วยมูลค่า 5.94 พันล้านบาท “โมนิก้า” มองเป็นเรื่องที่นักเล่นต้องอ่านเกมให้ขาดตั้งแต่ตอนนี้ หรือถ้าคิดไม่ออก เดี๊ยนบอกใบ้ให้นิดหนึ่งว่า ราคาน้ำมันยังเป็นขาขึ้น บวกกับหุ้นเทรดบน P/E 11 เท่า มองจากมุมไหน ด้านไหน หุ้นน่าจะไปต่อได้อีกนะคะ
*เหมือนกับในรายของ TRUE จู่ๆ วิ่งขึ้นมาปิดที่ 6.65 บาท บวกไป 0.30 บาท หรือขึ้นไป 4.70% ด้วยมูลค่า 2.67 พันล้านบาท ก็เป็นอีกหนึ่งเคสที่ทำให้ “โมนิก้า” เกิดอาการมึนตึ๊บเล็กๆ น้อยๆ ขึ้นมาในทันที เพราะยังไม่สามารถหาเหตุผลที่ทำให้หุ้นตัวนี้กระชากขึ้นหน้าตาเฉย รวมทั้งทิศทางของหุ้นก็ไม่สวยหรูเหมือนรอบก่อนๆ เดี๊ยนถึงอยากให้นักเล่นพยายามอย่าลิงโลดมากนักเจ้าค่ะ
*เม้าท์ถึงหุ้นร้อนแรงแบบไม่รู้เนื้อรู้ตัว “โมนิก้า” ขอโฟกัสไปยังหุ้นสีทนได้ TOA กระชากขึ้นมายืนอยู่ที่ 33.25 บาท บวกไป 2.50 บาท หรือขึ้นไป 8.13% ด้วยมูลค่า 1 พันล้านบาท ก็เป็นอีกหนึ่งช็อตที่พวกเดย์เทรดต้องตามไปดูห่างๆ เพราะมองในมุมสตอรี่ที่ไม่ค่อยเป็นข่าว บวกกับธุรกิจสีไม่น่าจะเฟื่องฟูเหมือนในอดีต หรือแม้กระทั้งวันนี้หุ้นเทรดบน P/E 35 เท่า มันทำให้เดี๊ยนขอยืนดูห่างๆ เพราะไม่มีข้อมูลของหุ้นตัวนี้นะซี
*ส่วนที่ลุยกันสุดซอย เล่นกันไม่เลิก “โมนิก้า” ขอโฟกัสไปที่หุ้น KCM เป็นตัวเลือกแรกสำหรับพวกขาลุย หลังหุ้นวิ่งขึ้นมาปิดที่ 3.12                บาท บวกไปอีก 0.22 บาท หรือขึ้นไป 7.60% ด้วยมูลค่า 177 ล้านบาท ซึ่งเป็นการวิ่งแบบมาราธอนเป็นเวลาหลายสัปดาห์ จึงกลายเป็นหุ้นที่อยากให้แฟนคลับจับตาเป็นพิเศษ เพราะจนป่านนี้ยังไม่โดน take profit หนักเลยสักครั้ง บรรดาแมงลือเลยเม้าท์กันว่า ของเขาดี..อิอิอิ
*อีกหนึ่งช็อตที่เม้าท์กันสนุกสนาน “โมนิก้า” ขอโฟกัสไปที่หุ้น MOONG เพื่อเป็นทางเลือกสำหรับการเล่นเที่ยวนี้ เพราะอาการที่หุ้นวิ่งขึ้นมายืนปิด 5.80 บาท บวกไป 0.45 บาท หรือขึ้นไป 8.40% มันเป็นช็อตของพวกที่กล้าลุยเดี่ยวฝ่าดงบาทาอย่างแท้จริง เพราะมองในแง่ของหุ้นราคาถูก ย่อมทำเป็นทางเลือกที่น่าเข้าไปเสี่ยงดูสักตั้ง เพราะวันนี้เทรดบนค่า P/E 11.70 เท่าเองนะจ๊ะ
*สำหรับหุ้นราคาแพงอย่างเช่น JKN ยังคงมีแรงซื้อไหลเข้ามาเป็นระยะ จนขึ้นมาปิดที่ 17.80 บาท บวกไป 0.30 บาท หรือขึ้นไป 1.70% ด้วยมูลค่า 186 ล้านบาท พร้อมกับทำให้ค่า P/E ขึ้นไปยืนที่ 46 เท่า “โมนิก้า” มองเป็นเรื่องความเชื่อของผู้เล่นแต่ละคนมากกว่า จึงขอสงวนสิทธิ์ที่จะแสดงความคิดเห็นต่อการขึ้นของหุ้น เพราะหุ้นหลายตัวก็ขึ้นด้วยสตอรี่เติบโตกันทั้งนั้น..ส่วนจะทำได้จริงหรือไม่ ค่อยว่ากันทีหลัง..อิอิอิ